kardosdrur/scandi-wiki huggingface dataset:
Rie Rasmussen

Rie Rasmussen (født den 1. marts 1966) er sanger. Hun er bedst kendt for sin rolle som forsanger og frontfigur igennem 26 år i Danser med Drenge. Hun forlod bandet i 2022 og arbejder nu som solo artist.

Karriere 

Rie Rasmussen debuterede i 1990 med den københavnske gruppe Venus, og medvirkede på flere udgivelser med Michael Falch i 90'erne, inden hun i efteråret 1994 trådte ind i Danser med Drenge som afløser for afdøde Philippa Bulgin, efter en audition hos kapelmester Klaus Kjellerup.

Hendes første opgave i DmD var at indsynge Kjellerups sang til hendes forgænger, Er der nogen i himlen?, som blev udsendt på gruppens 2. album Så længe vi er her i april 1995. Rie Rasmussen stod for alle lead-vokalerne på dette album, og hun har også varetaget vokalerne på samtlige efterfølgende Danser med Drenge-album indtil 2022.

Rie Rasmussens live-debut med Danser med Drenge foregik på et afbud fra Joe Cocker ved Midtfyns Festival i juli 1995 foran 12.000 tilskuere. Siden da har hun sunget op imod 700 koncerter sammen med orkesteret, ofte for mange tusinde tilhørere.

Rie Rasmussens fans er meget dedikerede, og hun er måske den eneste danske sangerinde, der har oplevet sine fans sende dødstrusler til musikbookerne på Smukfest, hvilket skete da festivalen i 2011 valgte at vrage Danser med Drenge fra programmet det år.

I september 2022 offentliggjorde Rie Rasmussen, at hun havde forladt Danser med Drenge. Ifølge bandets website skete bruddet allerede i 2020, men det blev først offentliggjort i 2022 pga coronarestriktionerne, som forhindrede Danser med Drenge i at spille hendes afskedstourne.

Hun udsendte sin første single som solo artist, Jeg forstår, i februar 2023 og forventer ifølge sin Facebook-side at udgive et fuldt solo-album senere på året.

Hun erstattes i Danser med Drenge af sangerinden Ida Ambrose.

Diskografi

Egne udgivelser 

 Jeg forstår - single (2023)

Danser med Drenge 

 Så længe vi er her (1995)
 Sig mig ... er De klar over, hvem vi var? (1997)
 Popsamling (2000)
 Live 2001 (2001)
 Som regel er vi glade (2003)
 Hallo hvor det koger (2005)
 Vores Bedste (2006)
 Sådan er det bare (2008)
 15 år i røg og damp (2009)
 Det handler om penge (2015)
 Skrål ... ! Live i Portalen (2016)
 Så langt, så godt (2018)

Venus 
 Midt i livets træ - single (1990)
 Altid bare en vane - EP (1990)

Referencer

Eksterne henvisninger 
 DmD: Rie Rasmussen

Sangere fra Danmark
Danser med drenge
Shelter

En shelter er en fast bivuak. En lav træbarak, traditionelt åben på den ene langside, gulvet hævet ca. 0,5 m over jorden og stort tagudhæng, således at man er relativt beskyttet mod regn. Findes udbredt i hele Danmark på primitive lejrpladser.

Indenfor militærflyvning er en shelter den daglige betegnelse for en hardened shelter – en forholdsvis bombesikker lille flyhangar udført i jernbeton.

Referencer

Ly
Bygninger, konstruktioner og anlæg efter type
Friluftsliv
Hvidmalt

Hvidmalt fremstilles ved at afbryde spiringen af maltbyg, når de hvide spirer bliver grønne, hvorefter malten tørres og skæres.

Ølbrygning
Messenger Plus! Live

Messenger Plus! Live er et program, man kan installere for at udvide chatprogrammet Windows Live Messenger's udvalg af funktioner.

Ved at acceptere at installere "sponsorprogrammer" ved start risikerer man, at installeren indlæser spyware på maskinen. Derfor anbefales det kraftigt, på trods af installerens anbefalinger, IKKE at installere sponsorprogrammet, da Messenger Plus! Live foruden dette er en fuldstændigt spywarefri tilføjelse til Windows Live Messenger.

Funktioner 
Messenger Plus! Live tilføjer mange forskellige funktioner til Windows Live Messenger. En kort gennemgang findes herunder.

Automatisk integration
Messenger Plus! Live integrerer sig automatisk i Windows Live Messenger, således at brugeren efter installationen blot skal starte chatprogrammet som før. Desuden opdaterer Messenger Plus! Live sig selv, så heller ikke på dette punkt skal brugeren kende til teknikken bag programmet

Fanebladssamtaler
Mulighed for at gruppere samtalevinduer.

Tilføjelser
Mulighed for let at downloade og installere små tilføjelser. Tilføjelserne kan have funktioner rækkende fra autobeskeder til musikinformering og kan, med en grundlæggende forståelse af programmering, skrives af brugeren selv.

Tekstformattering
Mulighed for at ændre skriftfarve midt i en tekst og tilføje andre former for formatering.
Bemærk: Formatteret tekst kan ses som enkle koder for modtagere uden Messenger Plus! Live.

Logbog
Udvidede muligheder for logbogsførsel over samtaler.

Messenger-lås
Mulighed for at låse og skjule chatprogrammet med en enkelt tastekombination.

Freeware
Internet-software til Windows
Thomas B. Thrige

Thomas Barfoed Thrige (født 5. maj 1866 i Odense, død 9. maj 1938 i Odense) var en dansk fabrikant, smed og maskintekniker. 

I slutningen af 1800-tallet foretog han flere studierejser til Tyskland, Frankrig og USA. 

Som 22-årig rejste Thrige til Philadelphia, USA for at prøve lykken. Her fik han hurtigt arbejde på et instrumentmagerværksted, der lavede forsøgsarbejde for forskere. Thrige havde i sin barndom hørt om den berømte Thomas Edison (troldmanden i Menloe Park) og ønskede at finde en stilling i hans laboratorium. I juni 1889 lykkedes det Thrige at få en stilling på Edisons fonograffabrik, men arbejdet var skuffende for ham. Den 15. oktober måtte fabrikken omlægge sin produktion og afskedige 110 mand. Thrige så en chance og tog den. Han fik efterfølgende arbejde hos Edisons Laboratorium i 2 1/2 år. Edison og Thrige havde et godt forhold og da Thrige måtte sige op efter uoverensstemmelser med Laboratoriets leder, skrev han en anbefaling og skaffede Thrige et job hos General Electric.

Efter inspiration fra sine rejser startede Thrige efter hjemkomsten til Odense i 1894 et lille VVS-værksted. Gennem årene udviklede værkstedet sig til en fabrik og Thrige blev med tiden en hovedleverandør af udstyr til elværker samt elektromotorer til landbrug og industri. Thriges fabrikker var en overgang en af Danmarks største arbejdspladser med omkring 1.800 ansatte i 1960.

Privat 
Thrige blev født søn af Carl Mathias Thrige og Betty F. Barfoed. Betty var ud af talrig præsteslægt og derfor en from kvinde. Hun tog sig af husholdningen. C. M. Trige var fra 1861 lærer ved Den betalende Borgerskole for piger i Odense. Thomas beskrev ham selv som "Den udprægede pædagog". Derudover havde Thrige fire søskende, to søstre og to brødre.

Da Thrige var i USA traf han, igennem den skandinaviske forening, sin hustru Ingeborg Nanna Rasmussen. Ingeborg var født den 4. juli 1866 i København. Thomas og Ingeborg blev gift den 1. maj 1890 i Orange, N.Y.

I USA fik de sammen to døtre, Ella (1891-1961) og Edith (1893-1975). Desuden fik de efter hjemkomsten til Danmark en søn og endnu en datter.

Sønnen, som hed Thomas Thrige junior og var født i 1896, blev senere uddannet til ingeniør i Boston og arbejdede derefter i mange år på sin fars fabrikker. Han kom dog aldrig til at overtage fabrikkerne, da han i mange år havde været svækket af mange sygdomme bl.a. en svær årebetændelse. I januar 1940 fik han en meget voldsom blodforgiftning og blev fløjet til Køge hvor man håbede at det kunne kureres men dette skete desværre ikke. Den 27. januar 1940 døde Thomas Thrige junior kun 44 år gammel.

Se også 
 Museet Thriges Kraftcentral
 Virksomheden Thrige

Referencer

Litteratur 
 Ivar Egebjerg, Thomas B. Thrige 1894-1934, Thrige, 1934.
 Kaarsted og Boje, Thomas B. Thrige Primus Motor, Thomas B. Thriges Fond (1983)

Eksterne henvisninger 
 Historiens Hus om Thomas B. Thrige 
 

Erhvervsfolk fra Danmark
Personer fra Odense
Thomas B. Thriges fond

Thomas B. Thriges Fond er en erhvervsdrivende fond, der støtter dansk erhvervsliv, specielt inden for det elektrotekniske område.

Fonden er oprettet 23. december 1933 af den fynske iværksætter og fabrikant Thomas B. Thrige (1866-1938).

Thomas B. Thriges Fond ejer Thrige Holding A/S, der er ejer af den avancerede teknologivirksomhed Terma, som leverer højteknologisk udstyr til rumfart, fly, radar, m.m.

Det er muligt at søge midler fra fonden.

Donationer 
Fonden har gennem årene doneret finansielle ressourcer til en lang række projekter, deriblandt.
 Svejselaboratorium indrettet i Odense Tekniske Skoles nye fløj i 1955.
 Opførelsen af Thomas B. Thriges Kollegium i Odense 1983.
 400.000 kr til Ørsted-satellitten i 1999.

Se også 
 Thrige
 Terma
 Thomas B. Thrige
 Thomas B. Thriges Kollegium
 Danmarks Grundforskningsfond

Eksterne henvisninger 
 www.thrigesfond.dk - officiel website for Thomas B. Thriges Fond

Fonde fra Danmark
Desinfektion

Desinfektion er en proces, hvor man uskadeliggør så mange mikroorganismer og vira, at en infektion ikke kan opstå.

Der findes mange forskellige metoder til desinfektion, men mest almindeligt er flydende desinfektion, som typisk foretages med sprit (fx ethanol, methanol m.fl.), peroxid (brintoverilte) eller klor. Af andre desinfektionsformer kan nævnes røg- og gasbaseret desinfektion.

Der findes også ganske udbredte alternative teknologier til desinfektion, fx UV-C lys, som både kan anvendes til behandling af overflader og til luftrensning, hvor luften indsuges og passeres forbi omtalte UV-C lys, som eliminerer hovedparten af bakterier, skimmel og vira. Teknologisk Institut har bl.a. testet de desinficerende egenskaber ved loftventilatorer med indbygget UV-C lys ved hjælp af tests med levende virus. 

Sølv- (kobber- og guld-) ioner er også meget effektivt desinficerende og findes inkorporeret i fx gulvbelægninger og håndgreb. Dog er ionteknologien noget kontroversiel, da der er mistanke om at denne kan fremprovokere resistens hos visse problematiske organismer.

Se også
 Desinfektionssprit
Geografisk Have

Geografisk Have er en 14 hektar stor, botanisk have i Kolding, hvor det geografiske relaterer sig til, at træer, buske og urter er plantet sammen efter oprindelsesland. Haven opstod først som planteskole da Aksel Olsen, som i 1917, efter en veloverstået læretid i danske såvel som i tyske planteskoler, købte et område kaldet "Sibirien", som var et 14 tønder stort land op til forbindelsesvejen mellem Vonsild og Tved i Koldings sydøstlige del. Aksel Olsen både hørte og læste om de mange nye blomster og plantearter man opdagede i Østasien og han importerede disse i hundredvis. Efterhånden som haven blev større og større fik han den idé, at dele haven op i geografiske områder. Der findes afdelinger for Nordamerika, Japan, Kina, Sydamerika, Manchuriet, Korea, Sibirien og Sydvestasien. 

Desuden findes en samling af større og mindre haver, alle anlagt efter en bestemt idé, såsom Rosarium, Rosenhave, lægeurter og en Bambuslund. I Syvdalen i Geografisk have, blev der i 1985 opsat en mindesten for Aksel Olsen. Endvidere er der emnehaver, væksthuse, dyrefold og to legepladser.

Kilder
 Geografisk Haves hjemmeside

Botaniske haver i Danmark
Bygninger, konstruktioner og anlæg i Kolding
Arboreter
Kultur i Kolding
Matrem

 
Matrem (Tanacetum parthenium) er en 20-60 centimeter høj, buskagtig urt med mange små margerit-lignende blomster. Den lugter stærkt og smager bittert.

Beskrivelse 
Bladene er lysegrønne/gullige. Planten blomstrer i juli/august og er flerårig, men lever ikke i mange år. Til gengæld er den flittigt frø-spredende.

Voksested 
Matrem er en forvildet lægeplante, som stammer fra Sydeuropa, og i Danmark vokser den i hele landet ved bebyggelser og ruderater.

Anvendelse 
Matrem siges at være effektiv til behandling af hovedpine og migræne. Mod almindelig hovedpine og tømmermænd kan man spise et par blade af planten – helst lagt ind under pålæg i en mad, da den kan give sår i munden og i øvrigt smager meget bittert.

Den spirer villigt og én gang indført i haven, har man den til 'evigt' eje. Det er en nem og dekorativ plante til blomsterbede og køn i buketter.

Kilder 
 Kjeld Hansen (red.), Dansk feltflora, Gyldendal 1985. .

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

 Feverfew 

Nytteplanter fra Europa
Herbicid

Et herbicid eller ukrudtsmiddel er et pesticid (gift) til bekæmpelse af ukrudt eller uønsket plantevækst. "Selektive ukrudtsmidler" dræber bestemte grupper af planter, mens de skåner de dyrkede planter. Nogle af disse midler virker ved, at de griber ind i ukrudtets vækst, og de er ofte plantehormoner. Ukrudtsmidler, der bruges til at rydde et område for al vegetation, er bredtvirkende og dræber alle planter, som bliver ramt.

Ukrudtsmidler bruges i vidt omfang inden for landbrug og i haver og landskabspleje. Desuden bruges de ved vedligeholdelse af veje og jernbaner og i små mængder af skovbruget, på græsningsarealer og i plejen af fredede områder. Visse planter som f.eks. Almindelig Valnød producerer naturlige ukrudtsmidler.

Miljøministeriet udgiver en liste over tilladte bekæmpelsesmidler, herunder også ukrudtsmidler.

Herbicidresistens 

Efter introduktionen af genmodificerede afgrøder med herbicidresistens er der sket en opformering  af resistent ukrudt. Resistens er en nedarvet egenskab, der forekommer naturligt i nogle få planter af en art som et resultat af tilfældige og sjældne mutationer. Herbicidresistens er også konstateret i Danmark, men kan modvirkes ved bl.a. at skifte mellem afgrøder og ikke bruge sprøjtemidler med samme virkningsmekanisme.

Se også 
 2,4-D
 2,4,5-T
 Glyfosat
 Isoproturon, IPU, Isoprofuron, Izoproturon, Ipuron eller Panron (ulovligt bekæmpelsesmiddel)

Eksternt link 
 Bekæmpelsesmiddelstatistik 2009. Miljøstyrelsen
 Herbicider, Biosite

Henvisninger
Deget

Deget er en lille, ubeboet ø ud for Frederikshavn og er en af Hirsholmenes otte øer. På Deget findes rester af forsvarsværker fra forskellige krige i Danmarkshistorien.

Aflejret sand og grus mellem stenene danner grundlaget for vegetationen. På øens sydspids er der badestrand og en stor sten med en længde på 7 meter, der anslås til at have en vægt på 100 tons. Der yngler store fuglekolonier på Deget. I perioden fra august til og med februar er det tilladt at besøge  øen..

Deget har en skanse bygget af Tordenskjold fra 1712 til 1715. En del af skansens side er taget af havet. Den bestod af en firkantet 50x50 m. jordvold omkranset af en grav. Skansen blev brugt under Den Store Nordiske Krig 1700-1721. 1807–1814 blev den taget i brug igen under Englandskrigen. Der er på Deget registreret 8 steder med rester af tyske krigsinstallationer i beton fra besættelsestiden 1940-45. I 1944 byggede Besættelsesmagten et lyskasterbatteri på Deget. Den ottekantede bunker nord for kæmpestenen er resterne af et fjernstyringsanlæg til lyskasteren. I betonbygningen lige ved kæmpestenen stod elværket til krigsinstallationerne.

Referencer 

Øer i Danmark
Øer i Kattegat
Frederikshavn Kommunes geografi
Łowicz

Łowicz er en by ved floden Bzura i det centrale Polen med 31.000 indbyggere (2005).

Eksterne henvisninger 

Byer i Polen
Mr. & Mrs. Smith

Mr. & Mrs. Smith er en amerikansk film med Brad Pitt og Angelina Jolie i hovedrollerne. Filmen udkom i 2005.

Hvad er chancen for at to hemmelige lejemordere mødes, forelsker sig, og bliver gift – uden at opdage hinandens hemmelige dobbeltliv? Der er lagt op til noget af en ægteskabelig krise da de får ordre til at eliminere hinanden.

Eksterne henvisninger 

 

Amerikanske film fra 2005
Actionfilm fra USA
Film instrueret af Doug Liman
Jesper Hansen (fodboldtræner)

Jesper Hansen (født 24. december 1963) er en dansk fodboldtræner og tidligere fodboldspiller (målmand).

Spillerkarriere 
Som aktiv spillede Jesper Hansen for Holbæk B&IF (7 kampe i tredje bedste række) og Jyderup Boldklub (90 kampe i tredje bedste række). Derefter kom han til Brøndby IF, som han spillede 45 kampe for i den bedste række, og siden Brønshøj Boldklub, hvor han nåede 198 førsteholdskampe i den bedste og næstbedste division.

Trænerkarriere 
I 1998 begyndte han trænergerningen i netop Brønshøj Boldklub (i Danmarksserien/1. division, samtidig med at han spillede kampe på klubbens divisionshold) og kom siden til Virum-Sorgenfri Boldklub (Danmarksserien) og Holbæk B&IF (2. division), som han med succes trænede fra 2003 til 2005, hvor han blev træner i Herfølge Boldklub fra den 1. januar 2006. Til trods for en to-årig kontrakt med klubben nåede han dog kun at træne Herfølge i 1 år, da han indgav sin afskedsbegæring efter et skuffende efterår i 2006.

I april 2007 blev han præsenteret som ny målmandstræner i FC Roskilde. Dette job bestred han dog kun i to måneder, for i juni 2007 blev han præsenteret som ny cheftræner i 1. divisionsklubben HIK.

Fra 1. juli 2008 blev Jesper Hansen ansat som ny cheftræner i Lolland-Falster Alliancen. På grund af en katastrofal sæsonstart blev det dog kun til tre måneder i spidsen for falstringene, da Hansen blev fyret den 8. oktober.

1. januar 2010 blev han ny træner i Greve Fodbold, som han førte til en 10. plads i 2. division. Efter sommerpausen fik Greve en dårlig start på sæsonen, hvor det kun blev til to point i sæsonens første seks kampe, og det resulterede i, at bestyrelsen valgte at fyre Hansen.

I august 2011 blev Hansen udnævnt til ny sportschef for ungdomsafdelingen i Brønshøj Boldklub.

Den 12. 2015 juni blev det offentliggjort, at Jesper Hansen overtager det ledige trænersæde i Brønshøj Boldklub

Referencer

Eksterne henvisninger 

Fodboldspillere fra Brønshøj Boldklub
Fodboldtrænere fra Danmark
Fodboldspillere fra Danmark
Fodboldtrænere fra Lolland-Falster Alliancen
Fodboldtrænere fra Brønshøj Boldklub
Oksetunge

Oksetunge (Anchusa) er en slægt med ca. 40 arter, som er udbredt i Europa, Nordafrika og Vestasien. Det er urteagtige planter (enårige, toårige eller stauder) med opret, busket vækst. Stænglerne er tykke og stivhårede, og bladene er modsatte og helrandede med stive hår på begge sider. Blomsterne er samlet i endestillede stande. Frugterne er nødder eller kapsler med mange frø. Her omtales kun de arter, som er vildtvoksende i Danmark, eller som dyrkes her.

Rødderne af Oksetunge indeholder anchusin (eller alkanet-rød ),  et rødbrunt harpiksfarvestof. Det er uopløseligt i vand, men opløseligt i metanol, kloroform og dietylæter.

 Italiensk oksetunge (Anchusa azurea)
 Krumhals (Anchusa arvensis)
 Lægeoksetunge (Anchusa officinalis)

Eksternt link 
 Molekylær systematik for Rublad-familien og særligt Oksetunge

Rublad-familien
Carmi Gillon

Carmi Gillon (, født i 1950 i Jerusalem) er en israelsk politiker og forhenværende israelsk ambassadør i Danmark.

Han aftjente sin værnepligt i et kampvogns- og senere i et artillerikorps og blev såret under den såkaldte "udmattelseskrig", der fulgte efter Seksdageskrigen i 1967.

Han blev rekrutteret til den israelske efterretningstjeneste Shin Bet i 1972, mens han studerede på Det hebraiske universitet i Jerusalem. Senere studerede han på den Nationale Forsvarsskole, hvor han tog en mastergrad i socialvidenskab og offentlig administration, hvorefter han vendte tilbage til Shin Bet, bl.a. som chef for den nordlige region af Israel. I denne funktion deltog han bl.a. i operationer i Libanon.

Gillon blev chef for Shin Bet i 1994, men gik af efter mordet på premierminister Yitzhak Rabin i 1995. Efter et par job i den private sektor blev han i 2000 direktør for Shimon Peres' Center for Fred.

Han var Israels ambassadør i København 2001-2003. Her blev han kendt for sine udtalelser om, at det var acceptabelt at benytte "moderat fysisk pres" under afhøringer af formodede terrorister, hvis det kunne stoppe terroraktioner.

I 2003 blev han valgt til borgmester i byen Mevasseret Zion, der har ca. 24.000 indbyggere. 

Han bor med sin hustru, Sari, i Mevasseret Zion. De har tre børn.

Politikere fra Israel
Abjad

Abjad eller et konsonantalfabet er et skriftsystem, der har ét tegn per konsonantisk fonem, dvs. at kun konsonanterne noteres og vokal-lydene er underforståede. Eksempler på konsonantalfabeter er de hebraiske, arabiske og avestiske alfabeter. Arabisk betegnes dog mere som en hybrid, da der benyttes både vokal-bogstaver, såsom ي (e eller i) og و (o eller u), og diakritiske tegn. 

Ofte er der mulighed for ved hjælp af diakritiske tegn at angive vokaler, hvis det skulle være nødvendigt.

Begrebet abjad lanceredes (som også abugida) af lingvisten Peter T. Daniels i hans The World's Writing Systems (Oxford, 1996).

Se også 

 skriftsprog
 alfabet
 syllabarium

Skriftsystemer
Lægeoksetunge

 
Lægeoksetunge (Anchusa officinalis), også skrevet Læge-Oksetunge, er en 30-60 cm høj urt, der vokser ved veje, grusgrave og sandede marker.

Beskrivelse 
Lægeoksetunge er en toårig plante, som har en stiv, opret vækstform. Hele planten er dækket af stive hår. Det første leveår danner planten en helt flad roset af blade, og først næste forår skyder stænglen til vejrs. Stænglen er forgrenet i toppen og rund i tværsnit. Den bærer de spredtstillede, ustilkede, linjeformede og helrandede blade. Bladenes overside er grågrøn, mens undersiderne er noget lysere.

Blomstringen sker i juni-juli, hvor man bemærker de blåviolette, regelmæssige blomster siddende i endestillede svikler. Frugterne er kantede delfrugter.

Rodnettet består af en kraftig pælerod, som bærer tilsvarende kraftige siderødder.

Højde x bredde og årlig tilvækst: 0,50 x 0,30 m (50 x 30 cm/år). Disse mål kan fx bruges til beregning af planteafstande, når arten anvendes som kulturplante. Det første år er planten dog kun en flad bladroset.

Voksested 

Arten er udbredt over det meste af Europa, herunder også i Danmark. Den findes på lysåbne, sandede steder med neutralt pH.

På et ruderat ved Eichkogel i Wienerwald, Østrig findes den sammen med bl.a. alm. bukketorn, alm. kløvplade, alm. seglblad, skarntyde, slangehoved, tidselkugle, æselfoder, fliget kartebolle, glat burre, gul reseda, gærdekartebolle, havekørvel, knoldet hulsvøb, rundbladet hareøre, rød tandbæger, seglsneglebælg, tornet salat og tvebo galdebær.

Anvendelse 
Oksetunge er en gammel lægeplante og skulle være god mod melankoli. Den skulle også være hjertestyrkende, god mod hoste og god til sårbehandling.

Rodens røde farvestof, som tydelig ses, når man skærer den igennem har allerede i romertiden været brugt til sminke. Farvestoffet benyttes i dag blandt andet til tøjfarvning.

Note

Eksterne henvisninger 
Oksetunge som naturlægemiddel 
 Arne og Anna-Lena Anderberg: Den virtuella floran, Naturhistoriska riksmuseet

Kilder 
 Signe Frederiksen et al., Dansk flora, 2. udgave, Gyldendal 2012. .

Rublad-familien
Nytteplanter
Blå blomster
Dvd-regionskode

En færdigindspillet DVD bliver fra producentens side udstyret med en regionskode, der er forskellig fra region til region. Dette skulle være for at producenten kan holde styr på hvor DVD'en sælges eller distribueres. De fleste DVD-afspillere eller digitale videooptagere er ligeledes fra producentens side umiddelbart kun i stand til at afspille DVD'er med samme kode som den selv. Det er naturligvis organiseret sådan at såvel DVD'er som afspillere, tilpasset samme land får samme kode. 

Danmark hører som det meste af Europa ind under region 2, hvorfor afspillere der sælges i Danmark har denne kode og samme kode har de DVD'er der fremstilles til det danske marked. Imidlertid køber mange på udlandsrejser DVD-film med hjem og kan derfor få brug for at få deres afspiller gjort kodefri. Dette er fuldt lovligt og kan gøres derhjemme med fornøden viden eller mod betaling hos forhandleren.

En disk kan have én enkelt kode, eller kombinere flere af dem. For eksempel kan en disk med benævnelsen "Region 2/4" afspilles i Europa, Latinamerika, Oceanien, og alle andre områder i Region 2 og 4. Nogle lande ligger officielt i én region men bruger koder fra to eller flere regioner, for eksempel Mexico der ligger i Region 2 men ofte også fungerer som Region 1. Et andet eksempel er landene i Baltikum: som del af den tidligere Sovjetunion plejede de at bruge Region 5, men er nu skiftet til Region 2 på grund af deres optagelse i EU.

Se også 
Blu-ray Disc
Blu-ray Disc#Regionskoder

Film- og videoteknologi
Kodninger

de:DVD-Video#Regionalcode
fi:DVD#Aluekoodit
nl:Dvd#Regiocode